Pokiaľ ide o aspekty týkajúce sa prístupu orgánov verejnej moci USA k osobným údajom a ich využívania, druhé každoročné preskúmanie sa zameralo na súvisiaci vývoj právneho rámca USA, a to aj so zreteľom na politiky a postupy príslušných agentúr, na najnovšie trendy v činnostiach dohľadu a na pokrok v zriaďovaní a fungovaní dôležitých mechanizmov dohľadu a nápravy.

Pokiaľ ide o „obchodné aspekty“, t. j. otázky týkajúce sa správy povinností osvedčených spoločností, dohľadu nad nimi a ich presadzovania, Komisia poznamenala, že v súlade s odporúčaniami Komisie z prvého každoročného preskúmania ministerstvo obchodu ďalej posilnilo proces osvedčovania a zaviedlo nové postupy dohľadu. Ministerstvo obchodu konkrétne začalo uplatňovať nový proces, v ktorom prvožiadatelia musia odložiť verejné vyjadrenie svojej účasti v štíte na ochranu osobných údajov dovtedy, kým ministerstvo obchodu nedokončí kontrolu na účely udelenia osvedčenia. Okrem toho ministerstvo obchodu zaviedlo nové mechanizmy odhaľovania možných problémov s dodržiavaním predpisov, ako sú napríklad náhodné kontroly na mieste (v čase každoročného preskúmania sa takéto náhodné kontroly vykonali zhruba v 100 organizáciách) a monitorovanie verejných správ účastníkov zapojených do rámca štítu na ochranu osobných údajov o postupoch, ktoré vykonávajú v oblasti ochrany súkromia. Pri vyhľadávaní klamlivých tvrdení o účasti v tomto rámci ministerstvo obchodu v súčasnosti aktívne využíva rôzne nástroje, napríklad štvrťročné kontroly spoločností, pri ktorých sa zistila vyššia pravdepodobnosť nepravdivých tvrdení, a systém obrazového a textového vyhľadávania na internete. Výsledkom týchto novozavedených praktík a postupov je to, že ministerstvo obchodu od prvého každoročného preskúmania postúpilo už viac ako 50 prípadov Federálnej obchodnej komisii, ktorá následne prijala opatrenia presadzujúce právo v prípadoch, v ktorých postúpenie samotné nepostačovalo na to, aby dotknutá spoločnosť zabezpečila súlad s predpismi.

4.vypracovanie dodatočných usmernení spoločne zo strany ministerstva obchodu, Federálnej obchodnej komisie a orgánov EÚ pre ochranu údajov v súvislosti s prvkami, ktoré si vyžadujú ďalšie objasnenie (napr. údaje o ľudských zdrojoch);

5.vymenovanie stáleho ombudsmana pre štít na ochranu osobných údajov;

6.efektívnosť vybavovania a riešenia sťažností zo strany ombudsmana.

Komisia predovšetkým opakuje svoju výzvu, aby administratíva USA potvrdila svoj politický záväzok týkajúci sa mechanizmu ombudsmana prioritným vymenovaním stáleho ombudsmana pre štít na ochranu osobných údajov. Mechanizmus ombudsmana je dôležitým prvkom rámca štítu na ochranu osobných údajov a hoci úradujúci ombudsman naďalej plní príslušné funkcie, neprítomnosť stáleho nominanta je veľmi neuspokojivá a mala by sa čo najskôr napraviť. Komisia očakáva, že vláda USA do 28. februára 2019 určí kandidáta na trvalé obsadenie pozície ombudsmana a informuje Komisiu o navrhovanej osobe. Ak sa tak do uvedeného dátumu nestane, Komisia zváži prijatie vhodných opatrení v súlade so všeobecným nariadením o ochrane údajov. Komisia takisto očakáva, že dostane presné a podrobné informácie o všetkých uvedených aspektoch, aby mohla posúdiť, či prijaté opatrenia sú v praxi účinné.

Komisia bude napokon aj naďalej pozorne sledovať prebiehajúcu diskusiu o federálnych právnych predpisoch USA v oblasti ochrany súkromia. Vzhľadom na významnosť transatlantických tokov údajov vyzýva USA, aby prijali komplexný systém ochrany súkromia a údajov a aby sa stali zmluvnou stranou Dohovoru Rady Európy č. 108. Takýmto komplexným prístupom možno dosiahnuť konvergenciu našich dvoch systémov v dlhodobejšom horizonte, čím by sa zároveň posilnili základy, na ktorých stojí rámec štítu na ochranu osobných údajov.